b'\n_START_ARTICLE_\nPentti Lumikangas\n_START_PARAGRAPH_\nPentti Ilmari Lumikangas (23. marraskuuta 1926 Kylm\xc3\xa4koski \xe2\x80\x93 6. syyskuuta 2005) oli suomalainen taidegraafikko.\n_START_SECTION_\nHenkil\xc3\xb6historia\n_START_PARAGRAPH_\nLumikankaan vanhemmat olivat Lauri ja Fanny Lumikangas. H\xc3\xa4n oli naimisissa Tuula Lumikankaan kanssa, perheeseen syntyi kolme lasta. Lumikangas opiskeli Taideteollisessa keskuskoulussa vuosina 1945-1947, jossa h\xc3\xa4nen grafiikan opettajanaan toimi Aukusti Tuhka. Lumikangas ty\xc3\xb6skenteli ensin kuvittajana ja j\xc3\xa4tti p\xc3\xa4iv\xc3\xa4ty\xc3\xb6ns\xc3\xa4 Elannon mainostaiteilijana vasta 1962.\n_START_SECTION_\nTaiteellinen tuotanto\n_START_PARAGRAPH_\nLumikangas tunnetaan v\xc3\xa4h\xc3\xa4eleisist\xc3\xa4 kuivaneulapiirroksista, akvatintoista ja tussipiirustuksista, joissa on tyypillisesti oviaukkoja, siltoja ja ikkunoita, etenkin klassisten rakennusten muotoja pelkistettyin\xc3\xa4 ja abstrahoituina. H\xc3\xa4n debytoi Helsingiss\xc3\xa4 vuonna 1954._NEWLINE_Luonteenomaista Lumikankaan taiteelle oli autiuden, hiljaisuuden ja runollisen mystiikan kuvaaminen. Lumikangas k\xc3\xa4ytti paljon kuivaneula- ja akvantintatekniikkaa. Monet teosten aiheet ovat matkoilta per\xc3\xa4isin esim. Espanjasta ja Pompeijista Italiasta. Tunnetuimpia t\xc3\xb6it\xc3\xa4 ovat mm. Pylv\xc3\xa4smaisema, Portti, Muuri, Talvipuutarha, Yucca, Varjo sein\xc3\xa4ll\xc3\xa4, Katkenneet pylv\xc3\xa4\xc3\xa4t, Odottajat, Harmaa lyhty, Kierretorni, Kierreportaat, Kivimalja, Temppeli, Tyhjentyneet kasvihuoneet sek\xc3\xa4 Tie ja laituri._NEWLINE_Lumikangas osallistui lukuisiin n\xc3\xa4yttelyihin, kuten Suomen Taiteilijain ja Suomen Taideakatemian 3-vuotisn\xc3\xa4yttelyihin. H\xc3\xa4nen teoksiaan oli esill\xc3\xa4 my\xc3\xb6s Suomen Taidegraafikoiden 30- ja 50-vuotisn\xc3\xa4yttelyss\xc3\xa4 ja Taidekeskus Salmelan n\xc3\xa4yttelyss\xc3\xa4 1999, samoin kuin monissa kansainv\xc3\xa4lisiss\xc3\xa4 n\xc3\xa4yttelyiss\xc3\xa4. Yksityisn\xc3\xa4yttelyn Lumikangas piti Tampereella Sara Hild\xc3\xa9nin taidemuseossa 1991 ja Helsingiss\xc3\xa4 Galleria G:ss\xc3\xa4 vuonna 1998. H\xc3\xa4nen muiston\xc3\xa4yttelyns\xc3\xa4 nimi oli Ajaton tila, joka kuvaa hyvin teosten hiljaista tunnelmaa._NEWLINE_Lumikankaan teoksia on monissa kokoelmissa, kuten Henna ja Pertti Niemist\xc3\xb6n kokoelmassa, Ateneumin taidemuseossa Helsingiss\xc3\xa4, Amos Andersonin taidemuseossa, Wihuri-s\xc3\xa4\xc3\xa4ti\xc3\xb6ll\xc3\xa4, Sara Hildenin taidemuseossa, Suomen Taidegraafikoilla ja Valtion kokoelmissa. Ulkomaisia kokoelmia ovat mm Nasjonalgalleriet Oslo, Nationalmuseumissa Tukholmassa, G\xc3\xb6teborgin taidemuseossa Victoria and Albert Museumissa Lontoossa ja Eremitaa\xc5\xa1issa Pietarissa._NEWLINE_Lumikangas sai valtion taidekilpailussa ensimm\xc3\xa4isen palkinnon 1966. Suomen Taideakatemian 3-vuotisn\xc3\xa4yttelyn palkinnon h\xc3\xa4n sai 1968 ja Helsingin kaupungin taidegrafiikan kilpailun ensimm\xc3\xa4isen sijan 1965. Ulkomailla h\xc3\xa4n sai kultamitalin Intian III triennaalissa 1975. Pro Finlandia -mitali Lumikankaalle my\xc3\xb6nnettiin 1971 ja professorin arvonimi 1988. H\xc3\xa4n oli Vuoden taiteilija 1977. Kuvataiteilijain valtionpalkinnon h\xc3\xa4n sai sek\xc3\xa4 1970 ett\xc3\xa4 1985 ja Espoo-palkinnon 1990.'